

ΕΛΛΗΝΙΚΗ ΔΗΜΟΚΡΑΤΙΑ

**ΕΘΝΙΚΟ ΜΕΤΣΟΒΙΟ ΠΟΛΥΤΕΧΝΕΙΟ**

ΣΧΟΛΗ ΧΗΜΙΚΩΝ ΜΗΧΑΝΙΚΩΝ

ΚΟΣΜΗΤΟΡΑΣ

|  |  |
| --- | --- |
| **Αριθ. Πρωτ.: 35468** |  Αθήνα, 25/07/2022 |

**ΠΡΟΚΗΡΥΞΗ**

**Για την πλήρωση δεκατριών (13) θέσεων Υποψηφίων Διδακτόρων**

Η Σχολή Χημικών Μηχανικών του ΕΜΠ καλεί τους Διπλωματούχους Μηχανικούς Πολυτεχνικών Σχολών και τους Πτυχιούχους ΑΕΙ Τμημάτων Θετικών Επιστημών που ενδιαφέρονται να ακολουθήσουν Διδακτορικές Σπουδές και πληρούν τις προϋποθέσεις του Ν. 4485/2017, άρθρο 38 παρ. 1-3, να υποβάλλουν αίτηση **από 22/08/2022 έως και 05/09/2022.**

Για την απόκτηση του τίτλου Διδάκτορα Μηχανικού ΕΜΠ (για διπλωματούχους μηχανικούς Σχολών του ΕΜΠ ή ισότιμων Πολυτεχνικών Τμημάτων) ή Διδάκτορα του ΕΜΠ (για αποφοίτους ΑΕΙ Τμημάτων Θετικών Επιστημών και Πολυτεχνικών Τμημάτων που δεν έχουν την ειδικότητα του Μηχανικού) απαιτούνται: (α)Παρακολούθηση Προδιδακτορικών μαθημάτων και (β) Εκπόνηση πρωτότυπου διδακτορικού ερευνητικού έργου υπό την επίβλεψη μέλους ΔΕΠ της Σχολής.

Ο ελάχιστος απαιτούμενος χρόνος των διδακτορικών σπουδών είναι 3 έτη.

Οι ενδιαφερόμενοι πρέπει να υποβάλλουν την αίτησή τους ηλεκτρονικά στο elkar@central.ntua.gr εντός της ανωτέρω προθεσμίας με την αποστολή ενός αρχείου σε μορφή pdf το οποίο θα έχει την ονομασία **ΕΠΩΝΥΜΟ\_ΟΝΟΜΑ\_ΟΚΤΩΒΡΙΟΣ 2022.pdf** και θα συμπεριλαμβάνει με την ακόλουθη σειρά τα παρακάτω:

1. Αίτηση υποψηφιότητας
2. Τίτλους προπτυχιακών και μεταπτυχιακών σπουδών\*
3. Αναλυτική βαθμολογία από τις προπτυχιακές και μεταπτυχιακές σπουδές με βαθμό διπλώματος/ πτυχίου\*\*
4. Αναλυτικό Βιογραφικό Σημείωμα
5. Πιστοποιητικό γνώσης ξένης γλώσσας (και της ελληνικής γλώσσας για τους αλλοδαπούς)
6. Απλή φωτοτυπία Δελτίου Αστυνομικής Ταυτότητας
7. Προσχέδιο Διδακτορικής Διατριβής

Οι **συστατικές επιστολές (2)** πρέπει να κατατεθούν είτε στη Γραμματεία Χημικών Μηχανικών σε κλειστό φάκελο (εντός των ανωτέρω ημερομηνιών) είτε να αποσταλούν απευθείας ηλεκτρονικά από τον συντάξαντα αυτές στο elkar@central.ntua.gr

\*Για τους τίτλους σπουδών της αλλοδαπής, απαιτείται αναγνώριση από το ΔΟΑΤΑΠ.

\*\*Ο βαθμός πτυχίου/ διπλώματος πρέπει να είναι τουλάχιστον 7/10 (Όταν υπάρχουν μεταπτυχιακοί τίτλοι σπουδών σχετικοί με το αντικείμενο της θέσης, τότε ως βαθμός στο κριτήριο θα θεωρείται : α) Για υποψήφιους 4ετούς φοίτησης, ο βαθμός του πτυχίου τους κατά 80 % και ο βαθμός των μεταπτυχιακών τίτλων (ως μέσος όρος αν υπάρχουν πάνω από ένας) κατά 20%, δηλ. Βαθμός Κριτηρίου = 0.8 x Βαθμός Πτυχίου + 0.2 x Μ.Ο. των βαθμών των Μεταπτυχιακών και β) Για τους υποψήφιους 5ετούς φοίτησης, ο βαθμός του διπλώματος/ πτυχίου τους κατά 90% και ο βαθμός των μεταπτυχιακών τίτλων (ως μέσος όρος αν υπάρχουν πάνω από ένας) κατά 10%, δηλ. Βαθμός Κριτηρίου = 0.9 x Βαθμός Πτυχίου + 0.1 x Μ.Ο. των βαθμών των Μεταπτυχιακών. Όταν δεν υπάρχουν μεταπτυχιακοί τίτλοι, ως βαθμός στο κριτήριο θα λαμβάνεται ο βαθμός του διπλώματος/ πτυχίου) . **Εναλλακτικά** οι υποψήφιοι πρέπει να βρίσκονται τεκμηριωμένα στο άνω 1/3 της σειράς βαθμού διπλώματος ή πτυχίου για το έτος και το τμήμα αποφοίτησής τους, **προσκομίζοντας σχετική βεβαίωση**.

Στην αξιολόγηση των Υποψηφίων συνεκτιμώνται τα προσόντα καθώς και η όποια προϋπηρεσία σχετική με το αντικείμενο της θέσης.  Επίσης, συνεκτιμάται η αποδεδειγμένη δημιουργική ικανότητα και πρωτοβουλία του υποψηφίου, καθώς και η γενικότερη εμπειρία του, όπως προκύπτει τόσο από το βιογραφικό του όσο και από την παρουσία του στην υποχρεωτική προφορική συνέντευξη από την επιτροπή αξιολόγησης.

Η τελική επιλογή θα γίνει από τον αντίστοιχο Τομέα και τη Γενική Συνέλευση της Σχολής με συνεκτίμηση της υποχρεωτικής συνέντευξης και των προσόντων των υποψηφίων.

Οι επιλεγέντες Υποψήφιοι Διδάκτορες θα πρέπει να καταθέσουν και εγγράφως τα προαναφερόμενα δικαιολογητικά στη Γραμματεία Χημικών Μηχανικών.

Οι προκηρυσσόμενες θέσεις ανά Τομέα είναι οι εξής:

**ΤΟΜΕΑΣ ΑΝΑΛΥΣΗΣ, ΣΧΕΔΙΑΣΜΟΥ ΚΑΙ ΑΝΑΠΤΥΞΗΣ ΔΙΕΡΓΑΣΙΩΝ ΚΑΙ ΣΥΣΤΗΜΑΤΩΝ**

|  |  |  |  |
| --- | --- | --- | --- |
| **Α/Α** | **ΓΝΩΣΤΙΚΗ ΠΕΡΙΟΧΗ** | **ΑΡΙΘΜΟΣ ΘΕΣΕΩΝ** | **ΠΛΗΡΟΦΟΡΙΕΣ (ΜΕΛΟΣ ΔΕΠ)** |
| 1 | Προσδιοριστικοί παράγοντες, μηχανισμοί, εργαλεία και πολιτικές για την προώθηση της καινοτόμου επιχειρηματικότητας | 1 | Α. Τσακανίκας |
| 2 | Ανάπτυξη τεχνικών μηχανικής μάθησης και τεχνητής νοημοσύνης για την αξιοποίηση υπολογιστικών και πειραματικών δεδομένων στην ολοκληρωμένη ανάπτυξη βιοτεχνολογικών εφαρμογών | 1 | Α. Κοκόσης |
| 3 | Ολοκληρωμένη ανάπτυξη βιοχημικών διεργασιών με παράλληλη επιλογή και διαμόρφωση των βιοκαταλυτών | 1 | Α. Κοκόσης |
| 4 | Μικρορευστομηχανική | 1 | Α. Παπαθανασίου |
| 5 | Διασπορά Ρύπων- Περιβαλλοντική Μηχανική | 1 | Μ. Καβουσανάκης |
| 6 | Μηχανική Φυσικών Διεργασιών | 2 | Μ. Κροκίδα |
| 7 | Ανάπτυξη μοντέλων μηχανικής μάθησης και υπολογιστική μελέτη της βιοδραστικότητας και των ιδιοτήτων χημικών δομών | 1 | Χ. Σαρίμβεης |
| 8 | Μηχανική Χημικών Διεργασιών | 2 | Γ. Στεφανίδης |

**ΤΟΜΕΑΣ ΕΠΙΣΤΗΜΗΣ ΚΑΙ ΤΕΧΝΙΚΗΣ ΤΩΝ ΥΛΙΚΩΝ**

|  |  |  |  |
| --- | --- | --- | --- |
| **Α/Α** | **ΓΝΩΣΤΙΚΗ ΠΕΡΙΟΧΗ** | **ΑΡΙΘΜΟΣ ΘΕΣΕΩΝ** | **ΠΛΗΡΟΦΟΡΙΕΣ (ΜΕΛΟΣ ΔΕΠ)** |
| 1 | Ανάπτυξη υπολογιστικών μεθόδων για τη μελέτη υλικών με μεθόδους μοριακής προσομοίωσης και με ενσωμάτωση τεχνικών μηχανικής μάθησης | 1 | Θ. Θεοδώρου |

**ΤΟΜΕΑΣ ΣΥΝΘΕΣΗΣ ΚΑΙ ΑΝΑΠΤΥΞΗΣ ΒΙΟΜΗΧΑΝΙΚΩΝ ΔΙΑΔΙΚΑΣΙΩΝ**

|  |  |  |  |
| --- | --- | --- | --- |
| **Α/Α** | **ΓΝΩΣΤΙΚΗ ΠΕΡΙΟΧΗ** | **ΑΡΙΘΜΟΣ ΘΕΣΕΩΝ** | **ΠΛΗΡΟΦΟΡΙΕΣ (ΜΕΛΟΣ ΔΕΠ)** |
| 1 | Μηχανική βιοδιεργασιών | 1 | Δ. Μαμμά |
| 2 | Μηχανική διεργασιών τροφίμων | 1 | Μ. Γιαννακούρου |

Για περισσότερες πληροφορίες ή τυχόν διευκρινίσεις οι υποψήφιοι μπορούν να επικοινωνούν με το Γραφείο Μεταπτυχιακών Σπουδών της Γραμματείας της Σχολής Χημικών Μηχανικών, κ. Ελένη Καραμέτου, τηλ. 2107721502, e- mail: elkar@central.ntua.gr .

 Η ΚΟΣΜΗΤΟΡΑΣ ΤΗΣ ΣΧΟΛΗΣ

 **ΓΛΥΚΕΡΙΑ ΚΑΚΑΛΗ**

Σημείωση: Η υπογραφή έχει τεθεί στο πρωτότυπο που ευρίσκεται στο αρχείο της Σχολής